પાટણના સામાજિક કાર્યકર અગ્રણી ભાનુભાઈ વણકરે સમાજના પરિવારજનોને જમીન અને અન્ય હક્ક અપાવવા માટે અગ્નિદાહ કરી વહોરેલી શહાદતની અર્ધ વરસીએ આજે ગાંધીનગરમાં રેલી યોજવામાં આવી હતી. ગાંધીનગરના પ્રવેશધ્વાર ઘ-૦થી સેક્ટર-૬માં સત્યાગ્રહ છાવણી સુધી રેલી યોજવામાં આવી હતી. ન્યાય અને હક માટેના સુત્રોચ્ચાર સાથેની આ રેલી સભામાં ફેરવાતા જુદા જુદા જીલ્લાના આગેવાનોએ પ્રાસંગિક પ્રવચનો કર્યા હતા. આ સભાને સંબોધતા વડગામના અપક્ષ ધારાસભ્ય જીગ્નેશ મેવાણીએ ૬ મહિના સુધી શહીદ ભાનુભાઈ વણકરના પરિવારને સચિવ ધ્વારા અપાયેલી બાહેંધરીનો અમલ નહીં કરનાર રૂપાણી સરકારને એક નંબરની જુઠ્ઠી અને ગદ્દાર ગણાવી હતી. આ સાથે દલિત સમાજ પાટણ, ઉના કે થાનગઢ ભૂલ્યા નથી અને ભુલશે પણ નહીં તેવો હુંકાર કરતા જણાવ્યું હતું કે, આ સરકાર બંધારણ અને લોકતંત્રને ખતમ કરી દલિત, આદિવાસી અને મુસ્લિમ સમાજની ચામડી ઉખેડી રહી છે. ભાનુભાઈ વણકરના પરિવારને અપાયેલી ૮ બાહેંધરી અંગે આજે સચિવને રજૂઆત મારફતે સરકાર યોગ્ય ઉકેલ નહીં લાવે તો ચાર ગણી તાકાતથી લડત આપવામાં આવશે. આ સાથે દલિતો સામેના કેસો પાછા ખેંચવાની માંગ કરતા તેમણે જણાવ્યું હતું કે, આ માંગણીઓના ઉકેલ માટે દરેક એસસી-એસટી ધારાસભ્યો અને સાંસદો સરકારમાં રજૂઆત કરે તે માટે તેમનો ઘેરાવ કરવામાં આવશે. તેમણે આ વર્ષે કોઈપણ દલિત સાહિત્યકાર કે અગ્રણીને બાબાસાહેબ આંબેડકર એવોર્ડ માટે અરજી નહીં કરી ભાનુભાઈ વણકરના નામ માટે એક અવાજે ઝુંબેશ ચલાવવા અપીલ કરી હતી.